Document ID: 32006R0546

KOMISJONI MÄÄRUS (EÜ) nr 546/2006,
31. märts 2006,
millega rakendatakse Euroopa Parlamendi ja nõukogu määrust (EÜ) nr 999/2001 seoses skreipi kontrollimise programmide ja lisatagatistega, lubatakse erandeid otsuse 2003/100/EÜ teatavatest nõuetest ja tunnistatakse kehtetuks määrus (EÜ) nr 1874/2003
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle VIII lisa A-peatüki I osa punkti b alapunkti ii,
ning arvestades järgmist:
(1)
Määrusega (EÜ) nr 999/2001 on ette nähtud, et liikmesriikide skreipi kontrollimise programmid kiidetakse heaks, kui need vastavad teatavatele kõnealuses määruses sätestatud kriteeriumidele. Samuti on määrusega (EÜ) nr 999/2001 ette nähtud selliste lisatagatiste määratlus, mida võidakse nõuda ühendusesiseses kaubanduses ja impordis kooskõlas kõnealuse määrusega.
(2)
Komisjoni 13. veebruari 2003. aasta otsusega 2003/100/EÜ (millega kehtestatakse miinimumnõuded aretusprogrammide kehtestamiseks, et saavutada lammaste resistentsus transmissiivsete spongioossete entsefalopaatiate suhtes) (2) on ette nähtud, et iga liikmesriik peab kehtestama aretusprogrammi, et selekteerida teatavate lambatõugude resistentsus transmissiivsete spongioossete entsefalopaatiate (TSEde) suhtes. Samuti on kõnealuse otsusega ette nähtud võimalus teha liikmesriigile erandeid aretusprogrammi kehtestamise nõudest eeldusel, et tal on riiklik skreipi kontrollimise programm, mis on esitatud ja heaks kiidetud kooskõlas määrusega (EÜ) nr 999/2001 ja millega nähakse ette põllumajandusettevõttes surnud lammaste ja kitsede pidev aktiivne järelevalve kõnealuse liikmesriigi kõikides karjades.
(3)
Komisjoni 24. oktoobri 2003. aasta määrusega (EÜ) nr 1874/2003 (millega kiidetakse heaks teatavate liikmesriikide skreipi kontrollimise programmid, määratletakse lisatagatised ja lubatakse erandeid seoses otsusele 2003/100/EÜ vastavate lammaste transmissiivsete spongioossete entsefalopaatiate resistentsuse aretusprogrammidega), (3) kiideti heaks Taani, Soome ja Rootsi riiklikud skreipi kontrollimise programmid.
(4)
18. novembril 2005 esitas Austria komisjonile riikliku skreipi kontrollimise programmi. 5. jaanuaril 2006 esitati komisjonile kõnealuse programmi kohta teatavad muudatused. Kõnealune muudetud programm vastab määruses (EÜ) nr 999/2001 sätestatud nõutavatele kriteeriumidele. Lisaks esineb Austria territooriumil skreipit tõenäoliselt harva või ei esine üldse.
(5)
Riikliku skreipi kontrollimise programmi alusel tuleks Austriale lubada erand lammaste aretusprogrammist, mis on ette nähtud otsusega 2003/100/EÜ. Lisaks sellele tuleks käesoleva määrusega kohaldada kaubanduse lisatagatisi, mida nõutakse määruse (EÜ) nr 999/2001 VIII lisa A-peatükis ja IX lisa E-peatükis.
(6)
Määrusega (EÜ) nr 1874/2003 on ette nähtud teatavad lisatagatised Taani, Soome ja Rootsi põllumajandusettevõtetele. Siiski tuleks kõnealuste liikmesriikide ja ka Austria suhtes subsidiaarsuse suurendamiseks muuta kõnealuseid kaubanduse lisatagatisi, võttes arvesse erinevat epidemioloogilist ja kaubanduslikku olukorda ning skreipi esinemisvormide erinevust kõnealuses neljas liikmesriigis.
(7)
Seepärast on praktilistel kaalutlustel ja ühenduse õigusaktide selguse huvides asjakohane tunnistada määrus (EÜ) nr 1874/2003 kehtetuks ja asendada käesoleva määrusega.
(8)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Riiklike skreipi kontrollimise programmide heakskiitmine
Kiidetakse heaks määruse (EÜ) nr 999/2001 VIII lisa A-peatüki I punkti alapunktis b osutatud riiklikud skreipi kontrollimise programmid käesoleva määruse lisas loetletud liikmesriikide puhul.
Artikkel 2
Lisatagatised seoses põllumajandusettevõtetega
1. Lisas loetletud liikmesriikidesse saatmiseks ette nähtud lambad ja kitsed, mis on pärit lisas loetlemata liikmesriikidest või kolmandatest riikidest, peavad olema sünnist saadik pidevalt hoitud põllumajandusettevõtetes, mis on vähemalt seitsme aasta jooksul enne nende loomade saatmiskuupäeva täitnud järgmisi tingimusi:
a)
ühtegi skreipi juhtu ei ole kinnitatud;
b)
skreipi tõttu ei ole kohaldatud mingeid likvideerimismeetmeid;
c)
põllumajandusettevõtetes ei ole olnud määruse (EÜ) nr 999/2001 artikli 13 lõike 1 punkti b alusel riskirühma kuuluvateks tunnistatud loomi.
2. Käesoleva määruse lisas loetletud liikmesriikidesse saatmiseks ette nähtud lambad ja kitsed, mis on pärit teistest lisas loetletud liikmesriikidest, peavad olema hoitud põllumajandusettevõtetes, kus ühegi lamba ega kitse suhtes ei ole kohaldatud ametlikke TSEga seotud liikumispiiranguid vastavalt määruse (EÜ) nr 999/2001 artikli 13 lõikele 2 vähemalt seitsme aasta jooksul enne nende loomade saatmiskuupäeva.
3. Käesoleva määruse lisas loetletud liikmesriikidesse saatmiseks ette nähtud lammaste ja kitsede sperma, embrüod ja munarakud peavad olema saadud doonoritelt, keda on sünnist saadik pidevalt hoitud põllumajandusettevõtetes, mis vastavad tingimustele, mis on sätestatud
a)
lõikes 1, kui materjal on pärit lisas loetlemata teistest liikmesriikidest või kolmandatest riikidest, või
b)
lõikes 2, kui materjal on pärit teistest lisas loetletud liikmesriikidest.
Artikkel 3
Ametlikud liikumispiirangud
1. Kiidetakse heaks lisas loetletud liikmesriikide esitatud ametlikud liikumispiirangud. Neid kohaldatakse põllumajandusettevõtete suhtes, kes võtavad vastu lambaid või kitsi või lammaste ja kitsede spermat, embrüoid ja munarakke, kui
a)
loomad, sperma, embrüod ja munarakud on saadud lisas loetlemata liikmesriikidest või kolmandatest riikidest, ning
b)
punktis a nimetatud liikmesriigis või kolmandas riigis on esinenud skreipi kinnitatud juhte kolme aasta jooksul enne või pärast loomade, sperma, munarakkude ja embrüote saatmiskuupäeva.
2. Lõikes 1 ette nähtud liikumispiiranguid ei kohaldata juhul, kui võetakse vastu ARR/ARR-prioonvalgu genotüübiga lambaid või ARR/ARR-prioonvalgu genotüübiga doonori spermat, embrüoid ja munarakke.
Artikkel 4
Erandid aretusprogrammi kehtestamise nõudest
Otsuse 2003/100/EÜ artikli 3 lõike 1 esimese taande kohaselt tehakse käesoleva määruse lisas loetletud liikmesriikidele erand kõnealuse otsuse artikli 2 lõikes 1 sätestatud aretusprogrammi kehtestamise nõudest.
Artikkel 5
Kehtetuks tunnistamine
Määrus (EÜ) nr 1874/2003 tunnistatakse kehtetuks.
Artikkel 6
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. märts 2006

Labels: 0
18
15
6